TARYBOS SPRENDIMAS
2004 m. spalio 25 d.
dėl susitarimo pasikeičiant laiškais tarp Europos bendrijos ir Šveicarijos Konfederacijos dėl Europos bendrijos ir Šveicarijos Konfederacijos susitarimo, numatančio priemones, lygiavertes nustatytoms 2003 m. birželio 3 d. Tarybos direktyvoje 2003/48/EB dėl palūkanų, gautų iš taupymo pajamų, apmokestinimo, taikymo datos sudarymo
(2004/912/EB)
EUROPOS SAJUNGOS TARYBA,
atsižvelgdama į Europos bendrijos steigimo sutartį, ypač į jos 94 straipsnį kartu su 300 straipsnio 2 dalimi,
atsižvelgdama į Komisijos pasiūlymą,
kadangi:
(1)
Europos bendrijos ir Šveicarijos Konfederacijos susitarimo, numatančio priemones, lygiavertes nustatytoms Tarybos direktyvoje 2003/48/EB dėl palūkanų, gautų iš taupymo pajamų, apmokestinimo, 17 straipsnio 2 dalyje numatyta, kad, laikydamosi jame numatytų sąlygų, Šveicarija ir atitinkamais atvejais Bendrija veiksmingai įgyvendina ir taiko tą susitarimą nuo 2005 m. sausio 1 d.
(2)
18 straipsnio 1 dalyje numatyta, kad to susitarimo taikymas priklauso nuo to, ar valstybių narių tam tikros priklausomos ar asocijuotos teritorijos, taip pat Jungtinės Amerikos Valstijos, Andora, Lichtenšteinas, Monakas ir San Marinas priima ir įgyvendina priemones, kurios atitinka direktyvoje arba tame susitarime išdėstytas priemones arba yra joms lygiavertės. Susitarimo 18 straipsnio 2 dalyje numatyta, kad jei Susitariančiosios Šalys likus ne mažiau kaip šešiems mėnesiams iki 17 straipsnio 2 dalyje nurodytos datos (2005 m. sausio 1 d.) nenusprendžia, kad sąlyga bus įvykdyta, tai jos bendru sutarimu patvirtina naują datą dėl 17 straipsnio 2 dalies. Tokio sprendimo priimta nebuvo.
(3)
Ne visos išvardytosios trečiosios šalys iki 2005 m. sausio 1 d. galės įgyvendinti 18 straipsnio 1 dalyje minimas priemones. Be to, Šveicarija galės įgyvendinti ir taikyti tą susitarimą tik nuo 2005 m. liepos 1 d. ir su sąlyga, kad iki tos datos bus įvykdyti Šveicarijos konstituciniai reikalavimai. Atrodo, kad kiekviena iš susitarimo 18 straipsnio 1 dalyje nurodytų trečiųjų šalių ir priklausomų ar asocijuotų teritorijų taip pat galės patenkinti toje dalyje nustatytas sąlygas iki 2005 m. liepos 1 d.
(4)
2005 m. liepos 1 d. data turėtų būti patvirtinta kaip nauja data dėl susitarimo 17 straipsnio 2 dalies, remiantis susitarimo 18 straipsnio 2 dalimi.
(5)
Susitarimas pasikeičiant laiškais, nustatantis naują Susitarimo dėl palūkanų, gautų iš taupymo pajamų, apmokestinimo, taikymo datą, turėtų būti patvirtintas,
NUSPRENDĖ:
1 straipsnis
Bendrijos vardu patvirtinamas susitarimas pasikeičiant laiškais tarp Europos bendrijos ir Šveicarijos Konfederacijos dėl Europos bendrijos ir Šveicarijos Konfederacijos susitarimo, numatančio priemones, lygiavertes nustatytoms 2003 m. birželio 3 d. Tarybos direktyvoje 2003/48/EB dėl palūkanų, gautų iš taupymo pajamų, apmokestinimo, taikymo datos.
Susitarimo pasikeičiant laiškais tekstas pridedamas prie šio sprendimo.
2 straipsnis
Tarybos pirmininkas yra įgaliojamas paskirti asmenį (-is), įgaliotą (-us) Bendrijos vardu pasirašyti susitarimą, įpareigojantį Bendriją.
Priimta Liuksemburge, 2004 m. spalio 25 d.